หุ้นเอเชียสดใสตาม “ดาวโจนส์” ดีด 300 จุด รับงบฯบจ.แกร่ง ลุ้นศก.ฟื้นหลังคลายล็อกดาวน์
หุ้นเอเชียสดใส รับดาวโจนส์ดีดกว่า 300 จุด หลังงบฯบจ.แกร่ง ลุ้นเศรษฐกิจฟื้นหลังคลายล็อกดาวน์
21 พ.ค. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กปิดดีดตัวขึ้นกว่า 300 จุดเมื่อคืน ขานรับผลประกอบการที่แข็งแกร่งของบริษัทจดทะเบียน และจากการคาดการณ์ที่ว่าเศรษฐกิจสหรัฐจะฟื้นตัวขึ้นหลังการผ่อนคลายมาตรการล็อกดาวน์
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,692.59 จุด เพิ่มขึ้น 97.44 จุด, +0.47%
ดัชนี SSE Composite ตลาดหุ้นจีนเปิดวันนี้ที่ 2,890.72 จุด เพิ่มขึ้น 6.98 จุด, +0.24%
ดัชนี HSI ตลาดหุ้นฮ่องกงเปิดวันนี้ที่ 24,528.91 จุด เพิ่มขึ้น 128.96 จุด, +0.53%
ดัชนี TAIEX ตลาดหุ้นไต้หวันเปิดวันนี้ที่ 10,933.21 จุด เพิ่มขึ้น 25.41 จุด, +0.23%
ดัชนี KOSPI ตลาดหุ้นเกาหลีใต้เปิดวันนี้ที่ 2,003.20 จุด เพิ่มขึ้น 13.56 จุด, +0.68%
ดัชนี FTSE STI ตลาดหุ้นสิงคโปร์เปิดวันนี้ที่ 2,579.52 จุด เพิ่มขึ้น 17.58 จุด, +0.69%
ดัชนี FBMKLCI ตลาดหุ้นมาเลเซียเปิดวันนี้ที่ 1,437.49 จุด เพิ่มขึ้น 2.37 จุด, +0.17%
นอกจากนี้ ตลาดยังได้รับปัจจัยหนุนจากความหวังที่ว่า เฟดจะออกมาตรการกระตุ้นเศรษฐกิจเพิ่มเติม หลังจากรายงานการประชุมเฟดซึ่งมีขึ้นเมื่อวันที่ 28-29 เม.ย.ระบุว่า กรรมการเฟดส่วนใหญ่กังวลว่าผลกระทบที่เกิดจากการแพร่ระบาดของไวรัสโควิด-19 จะทำให้กิจกรรมทางเศรษฐกิจของสหรัฐเผชิญกับความเสี่ยง และความไม่แน่นอนอย่างมากในระยะกลางนี้
ด้านรายงานการประชุมของเฟดระบุว่า กิจกรรมทางเศรษฐกิจในไตรมาส 2 อาจจะทรุดตัวลงในอัตราที่ไม่เคยเกิดขึ้นมาก่อน ซึ่งจะส่งผลกระทบอย่างรุนแรงต่อภาคครัวเรือนที่ประสบปัญหาด้านการเงินมากที่สุด นอกจากนี้ กรรมการเฟดยังแสดงความกังวลว่า การเลิกจ้างพนักงานแบบชั่วคราวอาจจะกลายเป็นการถาวร โดยพนักงานที่ถูกเลิกจ้างอาจจะสูญเสียทักษะพิเศษในการทำงาน และต้องออกจากตลาดแรงงานในที่สุด